KIRJALLINEN KYSYMYS E-0541/01 esittäjä(t): Dominique Vlasto (PPE-DE) komissiolle. Prionitauteja koskevat lääketieteelliset tutkimukset.



Virallinen lehti nro 318 E , 13/11/2001 s. 0074 - 0074



KIRJALLINEN KYSYMYS E-0541/01 esittäjä(t): Dominique Vlasto (PPE-DE) komissiolle (23. helmikuuta 2001) Aihe: Prionitauteja koskevat lääketieteelliset tutkimukset Euroopan unionin jäsenvaltioissa ilmenee jatkuvasti uusia BSE-tautitapauksia, naudanlihan kulutus on laskenut huomattavasti ja unionin kansalaiset ovat syvästi huolestuneita taudista. Tästä syystä prionitauteja koskevien lääketieteellisten tutkimusten pitäisi olla yksi Euroopan komission tutkimuspolitiikan tämän hetkisistä painopisteistä. Prionitauteja koskevat lääketieteelliset tutkimukset olivat yksi neljännen puiteohjelman tärkeimmistä toimista, sillä siinä oli varattu niille huomattavan suuri rahasumma, mutta näin ei valitettavasti ole tehty enää viidennessä puiteohjelmassa. Katsooko komissio, että meneillään oleva, neljännestä puiteohjelmasta rahoitettava tutkimus ja komission tutkimuksesta vastaavan pääosaston budjettiosuus, joka käytetään prionitauteja koskeviin lääketieteellisiin tutkimuksiin, ovat riittäviä keinoja nopeiden tuloksien aikaansaamiseksi tässä asiassa? Philippe Busquinin komission puolesta antama vastaus (17. toukokuuta 2001) Tarttuvan spongiformisen enkefalopatian (TSE) tutkimusta käsittelevän toimintaohjelman käynnistäminen neljännessä puiteohjelmassa(1) oli suuri ponnistus, jonka tuloksena on mobilisoitu asiantuntijoita yli 120 laboratoriosta eri puolilta jäsenvaltioita ja assosioituneista maista sekä lukuisilta eri tieteenaloilta. TSE-toimintasuunnitelman tukemat hankkeet ovat tuottaneet ja tuottavat erittäin merkittäviä tuloksia. Viidennessä puiteohjelmassa(2) TSE-toimintaohjelman kaikki alat katetaan hyvin elämänlaatua ja luonnonvarojen hoitamista koskevassa ohjelmassa(3), eri avaintoiminnoissa ja yleisluontoisissa toimissa sekä perusrakenneohjelmissa. Kolme hanketta on käynnissä ja yhdeksästä lisähankkeesta neuvotellaan parhaillaan. Useimmat hankkeista pohjautuvat TSE-toimintaohjelmasta tuettuihin erittäin menestyksekkäisiin hankkeisiin. TSE:n tutkimus säilyy painopistealueena. Saatuaan valtuutuksen tutkimusasioiden neuvostolta 16. marraskuuta 2000 komissio on perustanut asiantuntijaryhmän, joka koostuu kansallisista asiantuntijoista ja ansioituneista tutkijoista. Ryhmä kokoontui 15. joulukuuta 2000 ja 16. helmikuuta 2001. Ryhmä on analysoinut käynnissä olevia tutkimustoimia sekä jäsenvaltioissa että yhteisön tasolla. Komission tieteellisen ohjauskomitean ja siihen kuuluvan TSE-erityisryhmän ja naudan spongiformista enkefalopatiaa (BSE) käsittelevän erityisryhmän jäsenet sekä yhteisen tutkimuskeskuksen tutkijat osallistuvat asiantuntijaryhmään, mikä varmistaa sen, että myös heidän suosituksensa otetaan huomioon. Ryhmä on tunnistanut aloja, jotka voisivat hyötyä yhteensovittamisesta ja yhteistyöstä jäsenvaltioiden tasolla, ja aloja, jotka kaipaavat lisätukea, sekä uusia tutkimusaloja. Komissio tutkii käytössä olevia välineitä, joilla yhteensovittamista voidaan parantaa, esimerkiksi aihekohtaisilla ehdotuspyynnöillä. Asiantuntijaryhmä on laatinut täydellisen luettelon käynnissä olevista tutkimustoimista ja julkaisee sen pian. Lisäksi komissio on nimennyt ehdotuksessaan seuraavaksi tutkimuksen, teknologian kehittämisen ja esittelyn puiteohjelmaksi (2003-2006)(4) elintarvikkeiden turvallisuuden ja terveysriskit yhdeksi yhteisön tutkimuksen seitsemästä ensisijaisesta aiheesta. Tähän painopistealueeseen kuuluu erityisesti prionitautien tutkimus. (1) EYVL L 126, 18.5.1994. (2) EYVL C 173, 7.6.1997. (3) EYVL L 64, 12.3.1999. (4) KOM(2001) 94 lopullinen.